b'\n_START_ARTICLE_\nLa Dolce Amira\n_START_SECTION_\nSinopsis\n_START_PARAGRAPH_\nLa Dolce Amira menceritakan tentang sekumpulan remaja yang masing-masing mempunyai masalah keluarga lantas mencipta dunia mereka sendiri dengan mengharungi kehidupan yang materialistik dan sentiasa mengejar kemewahan._NEWLINE_Amira merupakan seorang yang berjiwa muda dan mempunyai ramai kawan, serta bercita-cita untuk menjadi penulis. Hidupnya dipenuhi dengan gelak tawa dan usik-mengusik walaupun kadangkala asyik bergaduh. Tetapi di sebalik keceriaan itu, Amira berdepan dengan masalah rumahtangga ibu bapanya, Puan Yasmin dan Encik Azhan._NEWLINE_Pelbagai cubaan sudah dilakukan oleh Amira tetapi sering tidak menjadi. Amira tiada tempat untuk mengadu. Abangnya, Ariff, bersikap endah tak endah dengan masalah ibu bapa mereka manakala adiknya, Arissa, masih mentah untuk memahami situasi sebenar.\n_START_SECTION_\nPenerbitan\n_START_PARAGRAPH_\nTajuk drama ini asalnya berbunyi Si Lenggang Amira, tetapi pihak TV3 meminta agar tajuknya ditukar gara-gara tidak menarik. Akhirnya, nama La Dolce Amira diketengahkan lalu diterima, kerana, menurut pengarahnya Aida Fitri Buyong: "Tajuk drama yang mengetengahkan budaya luar dan budaya remaja masa kini itu dikatakan lebih menarik daripada Si Lenggang Amira. Lagipun, tajuk itu dipilih mengikut tajuk buku yang ditulis Amira iaitu seorang yang bercita-cita hendak menjadi penulis." Nama "La Dolce" berasal dari bahasa Itali, iaitu bererti "si manis"._NEWLINE_Difahamkan juga bahawa pada awal proses penerbitan, Faezah, Fouziah Gous dan Scha pernah dipanggil sekali untuk menguji bakat untuk watak Amira, dan akhirnya Faezah dipilih kerana \'lebih versatil dan mempunyai potensi untuk melakonkan watak ini\' berbanding mereka berdua yang lain, ujar Aida.'